送卢舍人三首
唐·贯休

一曰：劝君不用登岘首山，读羊祜碑。男儿事业须自奇，此碑山头如日月。日日照人人不知，人不知，青山白云徒尔为。二曰：劝君登商山，不用觅商山皓。云深雪深骡马倒，我愿终南太华变为金。吾后见之不为宝，我愿九州四海纸。幅幅与君为谏草，使蹑卨践夔。逢轩见皞，日环五色。是物得老，如此即商山皓。商山皓，君不用讨他，他必来相讨。三曰：君不见释梵诸天寿亿垓，天上人间去复来。君又不见紫金为轮一千幅，宝洲□四皆臣伏。轮王释梵作何因，祗是弘隆大乘福。自古皇王与贤哲，顶敬心师刻金玉。报通三世释迦言，莫将梁武为题目。君不见近代韦裴蒋与萧，文房书府师百僚。代天理物映千古，布发掩泥非一朝。大哉释梵轮王璞，已矣何人继先觉。行行珍重寄斯言，斯言不是寻常曲。